Na temelju Odluke o raspisivanju Javnog poziva za subvencioniranje izrade glavnog elektrotehničkog projekta sunčane elektrane za proizvodnju električne energije u kućanstvima, za vlastitu potrošnju u 2022. godini Klasa: 402-01/22-01/13 Urbroj: 2163-01/11-22-02 od 21. rujna 2022. godine, Upravni odjel za gospodarstvo Istarske županije objavljuje

JAVNI POZIV

za subvencioniranje izrade glavnog elektrotehničkog projekta sunčane elektrane za proizvodnju električne energije u kućanstvima, za vlastitu potrošnju u 2022. godini

**PREDMET JAVNOG POZIVA**

Predmet Javnog poziva za subvencioniranje izrade glavnog elektrotehničkog projekta sunčane elektrane za proizvodnju električne energije u kućanstvima, za vlastitu potrošnju u 2022. godini (dalje u tekstu: Poziv) je dodjela sredstava Istarske županije fizičkim osobama - građanima za subvencioniranje izrade glavnog elektrotehničkog projekta sunčane elektrane za proizvodnju električne energije u kućanstvima, za vlastitu potrošnju, isključivo na području Istarske županije.

**CILJ JAVNOG POZIVA**

Cilj ovog Poziva je povećanje udjela obnovljivih izvora energije u postojećoj potrošnji električne energije u kućanstvima na području Istarske županije.

**IZNOS I NAMJENA FINANCIJSKIH SREDSTAVA**

Financijska sredstva za realizaciju Poziva u ukupnom iznosu od 200.000,00 kn osigurana su u Proračunu Istarske županije, razdjelu 014 Upravnog odjela za gospodarstvo na poziciji 226293.

Prijavitelji se mogu prijaviti za izradu glavnog elektrotehničkog projekta sunčane elektrane u kućanstvima. Subvencioniranje će iznositi 50%, a najviše do 2.000,00 kn (s PDV-om).

Upravni odjel za gospodarstvo Istarske županije zadržava pravo ne dodijeliti sva raspoloživa sredstva u okviru ovog Poziva.

**KORISNICI SREDSTAVA**

Pravo na sredstva Istarske županije sukladno ovom Pozivu mogu ostvariti fizičke osobe - građani ako zadovoljavaju sljedeće uvjete (dalje u tekstu: Korisnici):

1. vlasnici ili suvlasnici, uz suglasnost svih suvlasnika, obiteljske kuće za koju se projekt izrađuje;
2. imaju prebivalište na adresi obiteljske kuće za koju se projekt izrađuje, na području Istarske županije;
3. prihvate uvjete subvencioniranja sukladno Pozivu i općim aktima Istarske županije;
4. nemaju dospjelih nepodmirenih i/ili neregularnih dugovanja prema Istarskoj županiji;
5. sklope s Istarskom županijom Ugovor o subvencioniranju

Obiteljska kuća u smislu ovog Poziva je zgrada:

1. koja je zakonita:

* izgrađena temeljem građevinske dozvole ili drugog odgovarajućeg akta sukladno Zakonu o gradnji (NN153/13, 20/17, 39/19 i 125/19) i svaka druga koja je navedenim ili posebnim zakonom s njom izjednačena (ukoliko se radi o upravnom aktu isti mora biti izvršan)
* koja nije dograđivana ili mijenjana u odnosu na akt koji dokazuje njenu zakonitost

1. u kojoj je više od 50% bruto podne površine namijenjeno za stanovanje i koja ima najviše tri stambene jedinice.

Predmet Poziva nisu:

* zgrade koje imaju upravitelja sukladno Zakonu o vlasništvu i drugim stvarnim pravima (NN 91/96, 68/98, 137/99, 22/00, 73/00, 129/00, 114/01, 79/06, 141/06, 146/08, 38/09, 153/09, 143/12, 152/14),
* obiteljske kuće:
* koje nisu privedene svrsi sukladno aktu kojim se dozvoljava građenje (koje su u gradnji, za koje je pokrenut postupak legalizacije odnosno koje su u postupku ishođenja Rješenja o izvedenom stanju, no isto nije pravomoćno),
* kojima je suvlasnik pravna osoba
* obiteljske kuće sa postojećim sunčanim elektranama na obiteljskim kućama koje se nadograđuju/proširuju

**PRIHVATLJIVE AKTIVNOSTI I TROŠKOVI**

**Subvencioniranje izrade projektne dokumentacije za proizvodnju električne energije u kućanstvima**

Prihvatljiv je trošak izrade glavnog elektrotehničkog projekta sunčane elektrane za proizvodnju električne energije u kućanstvima, za vlastitu potrošnju.

Glavni elektrotehnički projekt sunčane elektrane za proizvodnju električne energije u kućanstvu:

* može biti izrađen, a račun ispostavljen i plaćen od 01.01.2022. godine do dana podnošenja zahtjeva;
* može biti planiran i u tom slučaju, ako su svi uvjeti zadovoljeni, odobriti će se financiranje na temelju predračuna/ponude, a isplata će se izvršiti uz uvjet da najkasnije do 25.11.2022. godine korisnik subvencije Istarskoj županiji dostavi račun, dokaz plaćanja projekta i kopiju glavnog elektrotehničkog projekta sunčane elektrane.

**OBVEZNA DOKUMENTACIJA**

**Dokumentacija se smatra potpunom ukoliko sadržava:**

1. obrazac zahtjeva za subvencioniranje izrade glavnog projekta sunčane elektrane za proizvodnju električne energije u kućanstvima, za vlastitu potrošnju, koji je ispunjen i potpisan (priložen je u dokumentaciji uz Javni poziv);
2. obostranu digitalnu presliku osobne iskaznice vlasnika i suvlasnika ili potvrdu o prebivalištu iz koje je vidljivo da prijavitelj ima prebivalište na adresi obiteljske kuće koja je predmet prijave;
3. zadnji važeći dokaz o zakonitosti/legalnosti građevine (ukoliko se radi o upravnom aktu, isti mora imati žig izvršnosti ili pravomoćnosti):

* akt za građenje ili
* akt za uporabu ili
* akt za ozakonjenje ili
* akt ili dokument kojim se nezakonito izgrađena građevina izjednačava sa zakonito izgrađenom zgradom;

1. zemljišno – knjižni izvadak čestice kojim se dokazuje knjižno vlasništvo obiteljske kuće (ili potvrda suda, čije su zemljišne knjige uništene ili nedostupne, da su iste uništene ili nedostupne i Posjedovni list područnog ureda za katastar)
2. uvjerenje/potvrda nadležnog ureda za katastar o istovjetnosti čestica, ukoliko se razlikuju brojevi čestica u dokazima:

* zakonitosti obiteljske kuće i
* vlasništva ili suvlasništva;

1. izjavu podnositelja zahtjeva koja je ispunjena i potpisana (priložena je u dokumentaciji uz Javni poziv)
2. financijsku dokumentaciju:
   1. za glavni elektrotehnički projekt sunčane elektrane koji je izrađen i isplaćen:

-račun za izradu glavnog elektrotehničkog projekta, s jediničnom cijenom i PDV-om;

- dokaze o plaćanju Korisnika po računu (opća uplatnica ili izvod iz transakcijskog računa ili potvrda banke o uplati ili potvrda o plaćanju ili drugi odgovarajući dokaz),

- kopija glavnog elektrotehničkog projekta sunčane elektrane

* 1. za glavni elektrotehnički projekt sunčane elektrane koji u trenutku predaje prijave nije izrađen i isplaćen:

- Ponudu ili predračun davatelja usluge izrade glavnog elektrotehničkog projekta sunčane elektrane s jediničnom cijenom i PDV-om;

Istarska županija zadržava pravo traženja dostave dodatne dokumentacije, po potrebi.

**NAČIN I ROK ZA PODNOŠENJE PRIJAVE NA POZIV**

Prijava na ovaj Javni poziv podnosi se na jedan od navedenih načina:

1. u PDF ili JPG obliku na e-mail adresu: [gospodarstvo@istra-istria.hr](mailto:gospodarstvo@istra-istria.hr), **Predmet (naslov e-pošte):** **„Prijava za izradu glavnog projekta sunčane elektrane – Istarska županija“**

Korisnik je obvezan čuvati izvornike dostavljene dokumentacije do isteka svih rokova utvrđenih ugovorom te omogućiti Istarskoj županiji uvid u istu prilikom provođenja kontrole. **Korisnik je obvezan zatražiti potvrdu o primitku e-pošte.**

1. u pisanom obliku preporučenom poštom sa naznakom dana i vremena predaje pošiljke pošti ili osobnom dostavom u Pisarnicu Istarske županije (Splitska 14, 52100 Pula) uz potvrdu pisarnice Istarske županije o datumu i vremenu primitka prijave, u zatvorenoj omotnici, s imenom, prezimenom i adresom Podnositelja prijave i uz naznaku **„Prijava za izradu glavnog projekta sunčane elektrane – Istarska županija“** na adresu:

Istarska županija

Upravni odjel za gospodarstvo

Splitska 14, 52100 Pula

Rok za dostavu prijave je od dana objave Javnog poziva do 25. studenog 2022. godine ili do iskorištenja sredstava.

U trenutku iskorištenja sredstava, preostale zaprimljene prijave se više neće razmatrati.

Prijavitelj u roku za podnošenje prijava može podnijeti jednu prijavu.

Vremenom zaprimanja smatra se:

* za prijave predane putem e-pošte, datum i vrijeme zaprimanja e-pošte
* za prijave poslane poštom, datum i vrijeme na omotnici u kojoj je poslana prijava
* za prijave predane osobno, datum i vrijeme zaprimanja u pisarnici.

Dan i vrijeme zaprimanja potpune obvezne dokumentacije smatra se danom i vremenom zaprimanja Zahtjeva.

Dopunom dokumentacije nije dopušteno mijenjati prijavu na način kojim se povećavaju tražena bespovratna sredstva.

**OBRADA PRIJAVA**

Procedura dodjele

1. Istarska županija će osnovati tročlano povjerenstvo za pregled dokumentacije predanih prijava
2. Istarska županija ima pravo provjeravati dokumentaciju i podatke iz prijave.
3. Neće se razmatrati prijave

* koje nisu predmet Poziva ili
* koje su neuredne i li nepotpune ili
* koje su podnesene: od osoba koje Pozivom nisu određene kao korisnici sredstava Istarske županije ili imaju dospjelo nepodmireno i/ili neregulirano dugovanje prema Istarskoj županiji; prije navedenog službenog roka za podnošenje prijava na ovaj Poziv; nakon isteka kalendarskog roka Poziva.

1. Povjerenstvo razmatra prijave, prema datumu i vremenu njihovog zaprimanja, te na svakoj sjednici donosi Odluku o upućivanju u daljnju proceduru svih zahtjeva koji su zadovoljili uvjete Poziva (u daljnjem tekstu: Odluka Povjerenstva).
2. Župan donosi Zaključak o odobrenju subvencija temeljem Poziva (u daljnjem tekstu: Zaključak) i temeljem Odluke Povjerenstva.
3. Zaključak se objavljuje na mrežnoj stranici www.istra-istria.hr;
4. Istarska županija dostavlja e- poštom Prijavitelju:

o Dopis/prethodnu suglasnost o odobrenju subvencije, Zaključak i Ugovor na potpis, ukoliko su u cijelosti ispunjeni uvjeti iz ovog Poziva

o Obavijest da prijava ne ispunjava uvjete Poziva, s obrazloženjem

Odabrani Prijavitelji su dužni dužni dva potpisana primjerka Ugovora vratiti Istarskoj županiji:

1) poštom na adresu Splitska 14, 52100 Pula, Upravni odjel za gospodarstvo

2) u pisarnicu Istarske županije na istu adresu

1. Nakon što Župan Istarske županije potpiše Ugovore, jedan primjerak se preporučenom poštom dostavlja Korisniku, te se vrši isplata prema odredbama u Ugovoru.
2. Istarska županija objavljuje Obavijest o privremenom zatvaranju Poziva na mrežnoj stranici www.istra-istria.hr.

Ukupan iznos opravdanih troškova i bespovratnih sredstava, kao i intenzitet subvencije ne mogu biti veći nego što je prijavitelj zatražio prijavom na ovaj Javni poziv.

U slučaju kada je Istarska županija donijela odluku po ovom Pozivu i dostavila Korisniku Ugovor na potpisivanje, a Korisnik nije u za to određenom roku vratio potpisani Ugovor niti obavijestio Istarsku županiju o razlozima kašnjenja, Istarska županija će smatrati da je korisnik povukao svoju prijavu i odustao od potpisivanja Ugovora.

**OSTVARENJE (REALIZACIJA) PRIHVAĆENIH PRIJAVA**

Istarska županija će, temeljem Zaključka, s odabranim Prijaviteljem sklopiti Ugovor o subvencioniranju izrade glavnog elektrotehničkog projekta sunčane elektrane za proizvodnju električne energije u kućanstvima.

Istarska županija ima pravo pratiti namjensko korištenje sredstava.

U slučaju neispunjenja navedenih uvjeta ili nenamjenskog trošenja sredstava:

1. neće se steći uvjeti za isplatu odobrenih sredstava, odnosno,

2. od Korisnika će se zatražiti povrat isplaćenih sredstava sa zakonskom zateznom kamatom za razdoblje od isplate do povrata istih.

**ISPLATA SREDSTAVA SUBVENCIJE**

Istarska županija će sredstva subvencije isplaćivati jednokratno. Ako je predana sva dokumentacija (uključujući račun, dokaz o uplati i preslika projekta) za izradu glavnog elektrotehničkog projekta sunčane elektrane u kućanstvima isplata će se izvršiti u roku od 30 dana od potpisivanja Ugovora.

Ako glavni elektrotehnički projekt sunčane elektrane za proizvodnju električne energije u kućanstvima nije plaćen od strane Korisnika u trenutku prijave na Javni poziv, Istarska županija će Korisniku isplatiti ugovorena sredstva u roku od 30 dana od zaprimanja potpune dokumentacije za isplatu, priznate od strane Istarske županije, koju je Korisnik dužan dostaviti Istarskoj županiji poštom (na adresu: Splitska 14, 52100 Pula, Upravni odjel za gospodarstvo) ili u pisarnicu Istarske županije (na istu adresu) ili elektroničkom poštom na adresu gospodarstvo@istra-istria.hr, a koja obvezno sadrži:

1. Račun s PDV-om, u izvorniku ili preslici:
2. Dokaze o plaćanju Korisnika po računima (opće uplatnice ili izvodi iz transakcijskog računa ili potvrde banke o uplati ili potvrda o plaćanju ili drugi odgovarajući dokaz), u izvorniku ili preslici,
3. Elektronički dokument (pdf) ili sken/preslika elektrotehničkog projekta sunčane elektrane za proizvodnju električne energije u kućanstvima.

U slučaju zaprimanja nepotpune dokumentacije za isplatu, Istarska županija će e-poštom ili poštom zatražiti njenu dopunu.

**OSTALE ODREDBE**

Sukladno Zakonu o pravu na pristup informacijama („Narodne novine“ broj 25/13, 85/15 i 69/22), Istarska županija kao tijelo javne vlasti obvezno je radi upoznavanja javnosti omogućiti pristup informacijama o svom radu pravodobnom objavom na mrežnim stranicama. Slijedom navedenog, Prijavitelj podnošenjem Zahtjeva za subvencioniranje koji sadrži njegove osobne podatke daje privolu da Istarska županija prikuplja, obrađuje, pohranjuje i prenosi njegove osobne podatke u svrhu:

* obrade zahtjeva za dodjelu financijskih sredstava,
* sklapanja ugovora u vezi s predmetom zahtjeva,
* oglašavanja i objavljivanja na službenim mrežnim i ostalim stranicama i očevidnicima Županije te registrima nadležnih Ministarstava,
* kontaktiranja u svezi dostave informacija za izradu evaluacije učinka dodijeljenih sredstava sve uz primjenu obvezujućih odredbi Opće uredbe (EU) 2016/679 o zaštiti pojedinaca u vezi s obradom osobnih podataka i slobodnom kretanju takvih podatka (u nastavnom tekstu Opća uredba), Zakona o provedbi Opće uredbe o zaštiti podataka (NN broj 42/2018) od 9. svibnja 2018. godine, te ostalih nacionalnih propisima kojima se regulira zaštita osobnih podataka.

Korisnik podnošenjem zahtjeva potvrđuje da je upoznat  sa svojim pravima i ostalim postupanjima u odnosu na prikupljanje, obradu, prijenos, objavu i pohranu svojih osobnih podataka u predmetnu svrhu, te da će biti zaštićeni od pristupa neovlaštenih osoba, te pohranjeni na sigurno mjesto i čuvani u skladu s uvjetima i rokovima predviđenim zakonskim propisima, aktima i odlukama Županije. Prava  i postupanja u odnosu na osobne podatke mogu se vidjeti i na web stranici [www.istra-istria.hr](http://www.istra-istria.hr).

Ovaj Javni poziv objavljuje se na mrežnoj stranici Istarske županije [www.istra-istria.hr](http://www.istra-istria.hr).

Dodatne informacije mogu se dobiti isključivo putem elektroničke pošte

[gospodarstvo@istra-istria.hr](mailto:gospodarstvo@istra-istria.hr).

KLASA: 402-01/22-01/01

URBROJ: 2163-22/1-22-08

Datum: 23. rujna 2022.

ŽUPAN Boris Miletić

*Prilozi*

*1. Zahtjev za subvencioniranje izrade glavnog projekta sunčane elektrane za proizvodnju električne energije u kućanstvima, za vlastitu potrošnju u 2022. godini*

*2. lzjava podnositelja zahtjeva*